SELETUSKIRI

1.ETTEPANEKU TAUST

•Ettepaneku põhjused ja eesmärgid

29. märtsil 2017 teatas Ühendkuningriigi valitsus (Ühendkuningriik) Euroopa Ülemkogule Ühendkuningriigi kavatsusest astuda välja Euroopa Liidust (EL), mille liikmesriik ta praegu on. Eeldatakse, et Ühendkuningriik lakkab olemast ELi liikmesriik alates 30. märtsist 2019.

Ühendkuningriigi EList väljaastumine mõjutab lisaks ELi ja Ühendkuningriigi kahepoolsetele suhetele ka eelkõige Ühendkuningriigi Maailma Kaubandusorganisatsiooni (edaspidi „WTO“) raames võetud kohustusi. Nii EL kui ka Ühendkuningriik on WTO asutajaliikmed. Kui Euroopa Ühendus kiitis 1994. aastal heaks WTO lepingu ja mitmepoolsed kaubanduslepingud, lisati 1994. aasta üldisele tolli- ja kaubanduskokkuleppele (edaspidi „GATT 1994“) Euroopa Ühenduste jaoks lisatud kontsessioonide ja kohustuste loend (edaspidi „ELi WTO loend“) samaaegselt ka Ühendkuningriigi jaoks. Seepärast sisaldab ELi loend ka Ühendkuningriigi kui WTO liikme suhtes kohaldatavaid kohustusi. Mis puutub Euroopa Liitu, siis kohaldatakse kaupadega seotud kontsessioone jätkuvalt selle territooriumil, kuid ELi kehtivaid koguselisi kohustusi, eelkõige tariifikvoote tuleb teataval määral kohandada, et võtta arvesse Ühendkuningriigi EList väljaastumist.

Põllumajandus-, kalandus- ja tööstustoodete jaoks praegu ette nähtud ELi WTO tariifikvootide kogused on kehtestatud Ühendkuningriigis, mis on ELi liikmesriik, ning moodustavad osa sellest ELi turust. Neid tariifikvoote kohaldatakse ELi turu suhtes tervikuna, sealhulgas ka Ühendkuningriigis. Seepärast on vaja arvestada asjaolu, et ELi WTO loendit ei kohaldata enam Ühendkuningriigi suhtes pärast tema EList väljaastumist või, hiljemalt pärast 31. detsembrit 2020 peaks jõustuma ELi ja Ühendkuningriigi läbirääkijate vahel väljaastumislepingu osana kokkulepitud üleminekukord.

ELi WTO tariifikvootide kohandamisega kaasneb olemasolevate koguste jaotamine Ühendkuningriigi ja ELi vahel ning see jõustub kuupäeval, mil Ühendkuningriigi suhtes ei kohaldata enam ELi WTO loendit.

Mitmepoolse kaubandussüsteemi selguse ja prognoositavuse säilitamiseks saatsid EL ja Ühendkuningriik 11. oktoobril 2017 kõikidele WTO liikmetele ühise kirja, milles esitati põhjendus ja selle jaotamise jaoks ette nähtud põhimõtted. Hiljem on EL ja Ühendkuningriik teinud kõnealusel teemal avatud ja läbipaistval viisil aktiivset koostööd oma peamiste kaubanduspartneritega WTOs.

Kooskõlas GATT 1994 artikliga XXVIII peab EL pidama läbirääkimisi teatavate asjaomaste WTO liikmetega, et muuta ELi WTO loendit seoses tariifikvootide mahtudega kõnealuste tariifikvootide jaotamise teel. Selleks esitab komisjon samal ajal nõukogule soovituse, millele on lisatud läbirääkimisjuhiste eelnõu, et saada komisjonile luba alustada läbirääkimisi asjaomaste WTO liikmetega. Vastavalt GATT 1994 artiklile XXVIII peetakse läbirääkimisi asjaomaste WTO liikmetega, kellel on huvi juurdepääsuks asjaomasele turule individuaalsete tariifikvootide raames (kellel on nn põhimõtteline või oluline tarnehuvi või esialgne läbirääkimisõigus). Ühendkuningriigi puhul eeldatakse, et ta teostab vajalikud menetlused selleks, et koostada GATT 1994-le lisatud kontsessioonide ja kohustuste individuaalne loend, sealhulgas jaotatud koguselised kohustused.

Arvestades ajakava, mille jooksul on vaja kõnealused läbirääkimised läbi viia, ei saa välistada, et teatavatel GATT 1994 artikli XXVIII alusel peetavatel läbirääkimistel individuaalsete WTO liikmetega ühe või mitme tariifikvoodi üle ei saavutata kokkulepet vajaliku aja jooksul enne, kui Ühendkuningriigi suhtes ei kohaldata enam ELi WTO loendit. Seepärast on vaja tagada, et kui kokkuleppele ei jõuta, võib EL siiski jätkata tariifikvootide jaotamist WTO tariifsete soodustuste muutmise kaudu, ning et komisjonile antakse vajalikud volitused, et muuta asjaomaseid ELi õigusnorme asjaomaste tariifikvootide avamise ja rakendamise kaudu.

Et tagada selle tegevuse kooskõla ELi WTO lepingu raames võetud kohustustega, eelkõige GATT 1994 artikliga XXVIII, peaks selline jaotamine põhinema hiljutise vaatlusperioodi iga tariifikvoodi kohastel praegustel kaubavoogudel. Tuleb järgida ühtset lähenemisviisi kõikidele tariifikvootidele, sealhulgas andmetele ja metoodikale. Oluline on, et kehtiv üldine juurdepääs ELi ja Ühendkuningriigi turule tuleks teiste WTO liikmete jaoks säilitada vastavalt GATT 1994 artikli XXVIII lõikele 2.

Komisjon kasutas tariifikvootide jaotamise ettepanekut tehes selget ja objektiivset metoodikat, mis kiideti Ühendkuningriigiga ühiselt heaks. Esimeses etapis sätestati iga tariifikvoodi kohta Ühendkuningriigi kasutamise osakaal. Kasutamise osakaal (%) on Ühendkuningriigi osa kogu ELi impordist tariifikvootide alusel kolmeaastasel vaatlusperioodil (2013–2015). Teise etapina kohaldati seda kasutamise osakaalu kogu kavandatud tariifikvoodi mahu suhtes, et saavutada Ühendkuningriigi osa asjaomasest tariifikvoodist. ELi osa koosneb kõnealuse tariifikvoodi ülejäänud osast. See tähendab, et teatava tariifikvoodi kogumaht ei muutu (st EL 27 maht = praegune EL 28 maht – Ühendkuningriigi maht). Alusandmed võeti maksunduse ja tolliliidu peadirektoraadi hallatavast tariifikvootide andmebaasist Quota2 ning põllumajanduse ja maaelu arengu peadirektoraadi hallatavast põllumajandusturgude infosüsteemi (AMIS) tariifikvootide andmebaasist.

Kui teatava tariifikvoodi puhul ei täheldatud kauplemist vaatlusperioodi jooksul, järgiti kaht võimalikku lähenemisviisi Ühendkuningriigi kasutamise osakaalu kindlaksmääramiseks. Juhul kui on olemas teine tariifikvoot täpselt sama tootemääratlusega, kasutati sellise tariifikvoodi suhtes, mille puhul ei täheldatud kauplemist vaatlusperioodi jooksul, identse tariifikvoodi kasutamise osakaalu. Juhul kui puuduvad identse tootemääratlusega tariifikvoodid, kohaldati kasutamise osakaalu arvutamise valemit ELi vastavate tariifiridade impordi suhtes tariifikvoodiväliselt.

Pärast Horvaatia ühinemist ELiga kirjutati 13. märtsil 2018 vastavalt GATT artiklile XXIV:6 alla leping ELi ja Uus-Meremaa vahel ning see ootab endiselt Euroopa Parlamendi nõusolekut, enne kui nõukogu selle sõlmib. Kõnealuse lepinguga suurendataks Uus-Meremaale eraldatud värske, jahutatud või külmutatud lamba- või kitseliha (järjekorranumber 092013) tariifikvooti 135 t võrra, nii et maht oleks 228 389 t ja vastav tulevane EL 27 kogus oleks 114 184 t.

•Kooskõla poliitikavaldkonnas praegu kehtivate õigusnormidega

Käesolev algatus on kooskõlas ELi käimasolevate meetmetega, millega valmistatakse nõuetekohaselt ette Ühendkuningriigi EList väljaastumine, nagu EL ja Ühendkuningriigi 11. oktoobri 2017. aasta ühine kiri WTO liikmetele.

•Kooskõla muude liidu tegevuspõhimõtetega

Vt eespool.

2.ÕIGUSLIK ALUS, SUBSIDIAARSUS JA PROPORTSIONAALSUS